Margrethe Vestager (RV), 2010-05-07:
Da jeg var barn, havde vi en grøddag om ugen – sådan, I ved, vandgrød med æbler på og byggrød med sirup, og hvad fantasien ellers rakte til.
Der er meget, der tyder på, at der også bliver ganske mange grøddage i kommunerne i tiden fremover.
Jeg har spurgt de radikale kommunalbestyrelsesmedlemmer, hvordan de synes det går.
I Middelfart har de store økonomiske udfordringer.
De mangler 75 mio. kr. på næste års budget, og i årene fremover bliver det endnu mere.
De har allerede genåbnet budgettet for 2010 for at vise rettidig omhu.
De skal ud at fyre medarbejdere.
De har i forvejen en af landets absolut billigste administrationer, så det bliver folk på gulvet, som de skriver, som primært bliver ramt.
De er selvfølgelig gået i gang.
De taler om serviceomlægninger, men de har stadig stigende problemer med at finde kvalificerede medarbejdere til skolerne bl.a., og derfor har de svært ved at få det til at fungere ordentligt.
De er selvfølgelig i gang med at effektivisere.
I Vesthimmerlands Kommune har budget 2010 været igennem en besparelse på 120 mio. kr. på driften.
Det resulterede i fyringer af mange, mange medarbejdere.
De oplever sig som særdeles sårbare i forbindelse med dyre anbringelser af børn og unge med en refusionsordning, som på ingen måde opleves som rimelig.
I Syddjurs er der det samme billede.
I Skanderborg ser det meget bekymrende ud, får jeg at vide.
Stigende udgifter til arbejdsmarkedsmæssige foranstaltninger, til børn med særlige behov, og budgettet skrider måske med 60-70 mio. kr.
Også der er de gået i gang, og de leder efter måder at effektivisere på, men det er ikke så nemt, når man er blandt landets fem billigste kommuner, når det kommer til administration.
Så er der ikke meget at gå efter.
De kan se på 2011, at noget af det, der bliver rigtig svært for dem, er at levere det minimumstimetal, som svarer til det, der kræves.
I Kalundborg ser det meget vanskeligt ud.
Også her effektiviserer de selvfølgelig driften, de går jo i gang med det.
I Rebild er det helt det samme, de er også gået i gang med det, om end de mangler over 100 mio. kr. de næste 3 år, osv. osv.
Det, jeg oplever fra regeringspartierne og fra Dansk Folkeparti, er ikke den respekt, som det i hvert fald aftvinger hos mig, når vores kommunale folk går i gang, tager ansvar og forsøger at få tingene til at hænge sammen.
Regionalpolitikerne tager fat, de tager ansvar for den økonomi, som nu engang er deres.
Det, som er et af problemerne, er jo, at regeringen prøver at aftvinge kommunerne et løfte om, at det her ikke bliver til forringelser, fordi vi er på et historisk højt niveau.
Men der bliver taget ansvar.
Spørgsmålet er, om regeringen tager ansvar.
Hvor er de reformer, der skal sikre vækst i Danmark?
Hvor er de reformer, der skal sikre arbejdskraft til private virksomheder og til offentlige opgaver?
De er der ikke, for regeringens strategi er sparestrategien, endda under foregivende af, at det ikke gør så meget, for vi er jo på et historisk højt niveau.
Det er så tæt, Venstres ordfører kan komme på konsekvenserne af regeringens økonomiske politik.
Der er brug for en reformpolitik, der giver plads til at udvikle vores samfund.
Det, der bliver lagt op til, er indskrænkning og afvikling.
Der er brug for en politik, der giver politisk råderum til de folkevalgte i kommunerne.
De står også til ansvar over for vælgerne, de tager ansvar, og det aftvinger min respekt – i modsætning til en foregøgling af, at kommunalreformen har øget deres politiske muligheder, deres selvstyre og deres robusthed, tværtimod.
Og ansvaret kan kun placeres et sted, og det er hos regeringen.